Euphoria (ჯონგუქის სიმღრა)

Euphoria — სამხრეთ კორეული ბოიბენდის, BTS-ის სიმღერა, რომელსაც სოლო შემსრულებლის სახით ჯგუფი წევრი, ჯონგუქი ასრულებს. იგი 2018 წლის 24 აგვისტოს, კრებულთან „Love Yourself: Answer“-თან ერთად გამოვიდა. სიმღერის ავტორები არიან DJ Swivel, Candace Nicole Sosa, „hitman“ bang, Supreme Boi, Adora და RM, ხოლო მისი ერთადერთი პროდიუსერი DJ Swivel-ია. მიუხედავად იმისა, რომ მუსიკალური კლიპი აპრილში გამოქვეყნდა, თავად სიმღერა აგვისტომდე, ალბომის გამოსვლამდე არ გამოცემულა.

წინაპირობა და გამოშვება 
მუსიკალური კლიპი გამოვიდა, როგორც „Love Yourself“ სერიის ნაწილის — „起 Wonder“-ის თემატური ვიდეო. ცხრაწუთიანი ასახვით, ვიდეო აგრძელებს „ბანტანის სამყაროს“ (Bangtan Universe) სიუჟეტურ ხაზს, რომელიც BTS-ის ბევრ კლიპშია ინტეგრირებული. მანამდე ჯგუფმა სიმღერის სათაურზე მიანიშნა 2017 წლის Melon Music Awards-ზე, როდესაც სცენაზე სიტყვა „Euphoria“ გამოაჩინეს. გამოშვებისთანავე სიმღერა მსოფლიო ტრენდებში მოხვდა, ხოლო ამ სიტყვის ძიებამ ინტერნეტში 2883%-ით იმატა. სიმღერა ასევე გაჟღერდა HBO-ს სერიალის, „Euphoria“-ს პირველი სეზონის ფინალში.

მუსიკალური ვიდეო 
კლიპი მოიცავს კადრებს BTS-ის წინა კლიპებიდან, რომლებიც მათ შიდა სამყაროს ისტორიას აგრძელებს და თითოეულ წევრს განსხვავებული წარსულისა და სირთულეების მქონე პერსონაჟად წარმოაჩენს. ძველი კლიპებიდან გამოყენებულია სცენები, სადაც V ოკეანეში ხტება, ჯონგუქს სცემენ, სხვა წევრები კი ხანძარსა და ოთახებში არიან გამოკეტილი. ჯინი იხსენებს შვიდივეს ერთად ყოფნის მოგონებებს. სიმღერის დაწყებამდე ფონად დებიუსის „Clair de lune“ ისმის.

კლიპში ნაჩვენებია წევრები, რომლებიც გარეთ მხიარულად და უდარდელად ერთობიან. ფინალში ისინი კვლავ სტუმრობენ ზღვისპირეთს, სადაც V-მ გადახტომა სცადა. ისევ ისმის „Clair de lune“, თუმცა ამჯერად, პარალელური სამყაროს მსგავსი სიუჟეტით, პიერსზე V-ს ნაცვლად ჯინი დგას. ჯინი მეგობრებს ვიდეოკამერით იღებს, იღიმის და კამერა ოკეანეში ვარდება, რაც მიანიშნებს, რომ ჯინი გადახტა. 

ვიდეოს რეჟისორი იონგ სოკ ჩოია.

კომპოზიცია
სიმღერაზე მუშაობა Candace Nicole Sosa-მ დაიწყო სათაურით „Killing Time“. მუსიკალურად Billboard-მა ის „future bass“-ის ელემენტების მქონე ნაწარმოებად აღწერა. DJ Swivel-მა განმარტა, რომ სიმღერა გიტარისა და პიანინოს ჟღერადობით იწყება, რასაც შემდეგ დრამი და სინთეზატორი ემატება. სიმღერის გასაღებია რე მაჟორი (D major), ხოლო ტემპი — 105 დარტყმა წუთში. ავტორ მელანი ფონტანას სურდა, რომ მისამღერი ყოფილიყო ისეთი, რასაც მსმენელი ადვილად აჰყვებოდა. „Euphoria“ ნარატიული თანმიმდევრობის დასაწყისს (起) განასახიერებს.

შეფასება 
Grammy-მ სიმღერა აღწერა, როგორც „არტ-პოპის მომავლისკენ მომზირალი გვირაბი“, ხოლო Billboard-მა აღნიშნა, რომ მან ალბომს ოპტიმისტური ტონი შესძინა. Rolling Stone-მა 2020 წელს იგი ყველა დროის 75 საუკეთესო ბოიბენდების სიმღერას შორის 34-ე ადგილზე დაასახელა. აშშ-ში გამოსვლის პირველ კვირას 15,000 ციფრული ასლი გაიყიდა, მსოფლიო მასშტაბით კი გაყიდვებით მეორე ადგილი დაიკავა.

სქოლიო

"BTS (방탄소년단) 'Euphoria : Theme of LOVE YOURSELF 起 Wonder'"
"BTS (방탄소년단) 'Euphoria : Theme of LOVE YOURSELF 起 Wonder'"
""Euphoria" Trends No. 1 Worldwide On Twitter As ARMY Shares Theories And Excitement About New BTS Video"
"Jungkook's BTS Solo "Euphoria" Was on the Soundtrack to HBO's "Euphoria" Season Finale"
"How BTS' hit Euphoria began life as Candace Sosa's Killing Time"
"BTS Reflect on Life & Love on Uplifting 'Love Yourself: Answer'"

"BTS Breaks Their Own Record for Most Simultaneous Hits on World Digital Song Sales Chart"
კატეგორია:2018 კატეგორია:მუსიკა კატეგორია:სამხრეთი კორეა კატეგორია:ინგლისური ენა
კატეგორია:სამხრეთკორეელი მომღერლებიკატეგორია:კორეული ენა